《残春雨夜读陈子高诗用其韵》
宋代·李洪

春事忽已阑，年华何驶急。
客子困穷年，卧若蛇蚓蛰。
泥深没屐齿，市桥灯熠熠。
残缸玉虫缀，檐雨泫如泣。
归期傥有徵，缓我百忧集。
余生本畸人，三年楚囚絷。
经商逐毫末，索米慁畿邑。
君门深九重，无籍岂敢入。
涸辙望斗升，然桂炊玉粒。
妻孥寄田庐，诛茆冬未葺。
朅来几弦晦，漏屋想沾湿。
但喜一犁足，犉犊起{楫木换角}{楫木换角}。
耕耨贵及时，归欤具笞笠。

作者简介：[约公元一一六九年前后在世]字不详，本扬州人，后寓居海盐，李正民之子。生卒年均不详，约宋孝宗乾道中前后在世。工诗。历知温州、藤州。其馀事迹均不详。洪著有文集二十卷，今仅存芸庵类稿六卷，《四库总目》不及十之三四。其诗时露警秀，七律尤工。